《宋理宗赐福王与芮雪景为郑村汪宗裕题》
明代·程敏政

瑶峰玉树玛瑙坡，宝祐墨本来宣和。天山羝乳纥干雀，此景此宣将如何。

御笔中题福王字，生绡上遣龙图志。凤山日永万机轻，廊庙几人同受赐。

天人想像冰雪颜，好文亦自非等閒。诏书屡表濂洛辈，词翰却在陈隋间。

三百年来惊物换，散落尘寰充一玩。摩挲为赋怀古篇，安得虹光射霄汉。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。